Nóg ŉ leerder buite Pta-skool aangevalLangenhoven High School in Pretoria (Foto; Langenhoven High School/Facebook) Die veiligheid van leerders en onderwysers by die Langenhoven High School in Pretoria word bedreig ná nóg ŉ matrikulant aangeval en vier keer met ŉ skerp voorwerp gesteek is. Die skolier is buite die skool aangeval. “Sy is in ŉ bedenklike toestand in die hospitaal,” sê Crezane Bosch, die DA se woordvoerder oor gemeenskapsveiligheid in Gauteng. Die voorval kom ná verskeie voorvalle die afgelope drie jaar aangemeld is van leerders, onderwysers, veiligheidswagte en algemene werkers wat buite die skool aangeval en aangerand is. “Die gevalle is by die Wonderboom- en Sentraal-polisiestasies aangemeld en tot dusver is daar nog steeds geen sigbare polisieteenwoordigheid rondom die skool om misdaad te voorkom en die veiligheid van die skool en die omliggende gemeenskap te verseker nie,” sê Bosch. Niemand is tot dusver in hegtenis geneem in verband met enige van die voorvalle nie en niemand is tot dusver vervolg nie. “Dit blyk ook dat daar nie enige sekerheid is van watter polisiestasie verantwoordelik is vir die skool nie, aangesien dit oorkant die Pretoria-dieretuin geleë is, op die grens tussen Capital Park en Pretoria-Sentraal in wyk 58.” Bosch sê ŉ skool en sy omgewing is veronderstel om ŉ veilige plek te wees waar kinders kan leer en speel sonder dat hulle vir hul lewens hoef te vrees. “Die oortreders het hulself vermoedelik op die berg in Capital Park gevestig en hulle kan van daar hul slagoffers teiken. Dit lyk of hulle ook wegkruipplekke in die Apiesrivier gevind het langs die skool wat na Marabastad lei.” Die kinders het graffiti gebruik om tekens op die loopvlak om die berg van die skool na Capital Park aan te dui sodat hulle mekaar kan waarsku dat dit ŉ misdaad-brandpunt is. Die Demokratiese Alliansie het die gebied ondersoek en eis dat die departement van gemeenskapsveiligheid ŉ gesamentlike operasie van stapel sal stuur om die gebied rondom die berg en die Apiesrivierspruit te monitor en skoon te maak. “Die departement moet ook berede voetpad-patrollies tydens die week instel wanneer die skoliere op hul kwesbaarste is. Ons eis ook dringende ingryping deur die Gautengse departement van onderwys om die veiligheid van die skool en sy bates te verseker.” Bosch sê die DA sal in die volgende week met die bestuur van die skool vergader om ŉ volledige lys van alle voorvalle te bekom. “Ons sal die Gautengse LUR vir gemeenskapsveiligheid, Faith Mazibuko, en die provinsiale polisiekommissaris, lt.genl. Elias Mawela, nader met skriftelike voorstelle hoe om die probleem te takel.” Sy sê die gewelddadigheid in die aanval op kinders en onderwysers in die gebied moet dringend aangespreek word voor daar enige lewensverlies is. “Dit kan nie só voortgaan nie. Die DA sal alles in sy vermoë doen om die gemeenskap by te staan en ŉ einde te bring aan die voortgesette geweld.”